b'\n_START_ARTICLE_\nSemka Sokolovi\xc4\x87-Bertok\n_START_SECTION_\n\xc5\xbdivotopis\n_START_PARAGRAPH_\nSemka Sokolovi\xc4\x87-Bertok ro\xc4\x91ena je u Sarajevu 1935. godine u obitelji Rasima i Abide Sokolovi\xc4\x87. Prema hrvatkom filmskom kriti\xc4\x8daru Nenadu Polimcu, Semka vu\xc4\x8de podrijetlo od Mehmed-pa\xc5\xa1e Sokolovi\xc4\x87a. Rasim Sokolovi\xc4\x87 bio je financijski inspektor, a preminuo je kada je Semki bilo tri godine. Odrastala je uz sestru Bademu i majku Abidu. Sestra joj Badema kasnije \xc4\x87e postati operna primadona u zagreba\xc4\x8dkom Hrvatskom narodnom kazali\xc5\xa1tu. Tijekom srednjo\xc5\xa1kolskoga \xc5\xa1kolovanja bavit \xc4\x87e se ma\xc4\x8devanjem, ali \xc4\x87e od ovog \xc5\xa1porta morati odustati zbog ozljede. No, ostati \xc4\x87e joj ljubav za \xc5\xa1port op\xc4\x87enito od \xc5\xa1aha preko nogometa do veslanja. Osim uspjeha u brid\xc5\xbeu ostvarila je uspjehe i u igranju \xc5\xa1aha jer je osam puta osvajala naslov \xc5\xa1ahovske prvakinje Hrvatske. U Sarajevu je poha\xc4\x91ala gluma\xc4\x8dku \xc5\xa1kolu. Nakon polo\xc5\xbeene velike mature (1953.) odlu\xc4\x8dila je oku\xc5\xa1ati se na prijemnom ispitu gluma\xc4\x8dke akademije. Na \xc4\x8delu ispite komisije bio je Branko Gavella. Semka Sokolovi\xc4\x87 pripremila je Smrt Smail-age \xc4\x8cengi\xc4\x87a - Hara\xc4\x8d a nakon izvedbe primljena je na Akademiju. Svoj je radni vijek provela u Dramskom kazali\xc5\xa1tu Gavella gdje je glumila od 1957. godine do mirovine. U mirovinu je oti\xc5\xa1la 1998. godine. Na proslavu 50 godina kazali\xc5\xa1ta u kojem je provela 40 godina nije pozvana. _NEWLINE_Preminula je 4. o\xc5\xbeujka 2008. godine u Zagrebu od posljedica mo\xc5\xbedanoga udara. Pokopana je 10. o\xc5\xbeujka 2008. godine na zagreba\xc4\x8dkome groblju Mirogoju.\n_START_SECTION_\nKarijera\n_START_PARAGRAPH_\nOsim kazali\xc5\xa1ta glumila je i u mnogim filmskim ostvarenjima. U karijeri odigrala je sedamdesetak kazali\xc5\xa1nih uloga, snimila pedesetak filmova i petnaestak TV serijala. Imala je zna\xc4\x8dajne kazali\xc5\xa1ne uloge od kojih su ostale posebice upam\xc4\x87ene uloga Anke u djelu Miroslava Krle\xc5\xbee Kraljevo te uloga Ane Petrovne u Drami bez naslova. U bosansko-hercegova\xc4\x8dkom kandidatu za filmsku nagradu Oscar Kod amid\xc5\xbee Idriza odigrala je glavnu \xc5\xbeensku ulogu. Glumila je i u televizijskim serijama.\n_START_SECTION_\nObiteljski \xc5\xbeivot\n_START_PARAGRAPH_\nBila je udana za \xc5\xa1portskog novinara i me\xc4\x91unarodnoga \xc5\xa1ahovskog majstora Marija Bertoka, kojeg je upoznala u zagreba\xc4\x8dkom \xc5\xa1ahovskom klubu. U braku Mario i Semka bili su 48 godina. U tom braku rodio im se sin Mario. Nakon udaje uz supruga zavoljela je brid\xc5\xbe i desetlje\xc4\x87ima su svaki \xc4\x8detvrtak zajedno su odlazili na partiju brid\xc5\xbea.'